Pascua ewarid̶e pan ẽesãabibariiwãe kobachid̶au.
Chi nabena ewarid̶e oeja kaebeu ab̶a bead̶aped̶a,
kobachid̶au.
Mau ewarid̶e Jesús baara nibabadaurãba ichimaa wãd̶aped̶a id̶isid̶au:
—¿Bichiba sama kʉ̃ria b̶uma daiba chi mau chiko kobadau bichi baita waud̶ai?
Maabae Jesusba chi ichi baara nibabadaurãd̶ebena ome iuped̶a naka jarasii:
—Jerusalén puurud̶aa wã́sturu.
Aria mukĩraba bania chokod̶e adoeruu unud̶ai.
Mau kaad̶e wã́sturu.
Chi mau deemaa wãaruu chibarimaa naka jarásturu:
“Dachi Jaradeabariiba nau id̶ibisii:
mʉʉba maud̶e mʉ baara nibabadaurã Pascua ewarid̶e chi kobadau ¿sama kod̶aima?”
Mauba de ʉtʉbena pieza mechiu biꞌia wau kub̶uu unubiai.
Aria chi kod̶ai joma wáusturu dachi kod̶ai baita.
Chi Jesús baara nibabadaurã puurud̶aa wãsid̶au.
Wãaduud̶e joma Jesusba jarad̶a kĩra unusid̶au maud̶e aria ne joma wausid̶au Pascua ewarid̶e chi kobadau kod̶ai baita.
Ẽsabud̶aa Jesús chi ichi baara nibabadaurã 12 baara neesii.
Komaa panuud̶e,
Jesusba jarasii:
—Mʉʉba biawãra jaraaruu.
Ab̶a machid̶ebenaba mʉ jidaubii.
Mau nama mʉ baara komaa b̶uu.
Maabae kĩra nomaasid̶aud̶e,
ab̶aab̶aa Jesusmaa id̶isid̶au:
—¿Mʉʉka?
a id̶isid̶au.
Maabae Jesusba panausii:
—Machi 12 ab̶aba chi pan mʉ ome arab̶au paratud̶e b̶ekearuuba mʉ jidaubii.
Biawãra mʉ,
chi Ẽbẽra Ba B̶uad̶a biui b̶uu Dachi Akõre Bed̶ead̶e b̶ʉ kub̶uu kĩra.
Maamina ¡chi mʉ jidaubiiruu ẽbẽra miichuburi nii!
Bibuara b̶uasii chi naweba mau adaubai.
Komaa panuud̶e Jesusba pan juad̶e adauped̶a Dachi Akõremaa biꞌia jarasii.
Maabae b̶ʉaped̶a maabae chi ichi baara nibabadaurãmaa deaped̶a jarasii:
—Adáusturu.
Kósturu.
Nau mʉ kakuabʉ.
Mau maad̶akare uva b̶aa basud̶e nub̶uu adauped̶a,
Dachi Akõremaa ichíturu kid̶ibai a jaraped̶a maabae chi ichi baara nibabadaurãmaa deasii.
Jomaurãba mau dosid̶au.
Maud̶e Jesusba jarasii:
—Nau mʉ oabʉ.
Mʉ oa cheeruuba Dachi Akõreba ãreamaa bed̶ea chiwid̶i dearuu.
Mʉʉba biawãra jaraaruu:
uva b̶aa waya doobai ab̶a chi uva b̶aa chiwid̶i dooruud̶aa,
Dachi Akõreba ichid̶irã ichi juad̶e ua b̶eeruud̶aa.
Maabae Dachi Akõre bed̶ea ʉ̃rʉbena karid̶aped̶a Olivo ead̶aa wãsid̶au.